SK Úradný vestník Európskej únie L 242/28

VYKONÁVACIE NARIADENIE KOMISIE (EÚ) 2016/1619

z 8. septembra 2016,

ktorým sa mení vykonávacie nariadenie (EÚ) č. 948/2014, pokiaľ ide o posledný deň na predloženie žiadostí o pomoc na súkromné skladovanie sušeného odstredeného mlieka

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 18 ods. 2, článok 20 písm. c), f), l), m) a n) a článok 223 ods. 3 písm. c),

so zreteľom na nariadenie Rady (EÚ) č. 1370/2013 zo 16. decembra 2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami (2), a najmä na jeho článok 4,

so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky, ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (3), a najmä na článok 62 ods. 2 písm. b),

keďže:

(1) Vykonávacím nariadením Komisie (EÚ) č. 948/2014 (4) sa zaviedlo súkromné skladovanie sušeného odstredeného mlieka vzhľadom na mimoriadne zložitú situáciu na trhu vyplývajúcu najmä zo zákazu, ktorý zaviedlo Rusko na dovoz mliečnych výrobkov z Únie.

(2) Uvedená schéma pomoci na súkromné skladovanie bola predĺžená vykonávacími nariadeniami Komisie (EÚ) č. 1337/2014 (5), (EÚ) 2015/303 (6), (EÚ) 2015/1548 (7) a (EÚ) 2016/224 (8). V dôsledku toho možno žiadosti o pomoc podávať do 30. septembra 2016.

(3) Rusko predĺžilo 29. júna 2016 zákaz dovozu poľnohospodárskych výrobkov a potravín s pôvodom v Únii do konca roka 2017.

(4) Výroba sušeného odstredeného mlieka v dôsledku zvýšenej výroby mlieka v Únii narástla v období od januára do apríla 2016 o 18 %, pričom miera vývozu v tom istom období poklesla o 8 %. Tradične 40 % až 50 % celkovej výroby sušeného odstredeného mlieka v Únii pripadne na vývoz.

(5) Preto sú ceny sušeného odstredeného mlieka v Únii naďalej pod tlakom spôsobujúcim ich znižovanie.

(6) Vzhľadom na súčasnú situáciu na trhu je vhodné zabezpečiť neprerušenú dostupnosť schém pomoci na súkromné skladovanie sušeného odstredeného mlieka a predĺžiť ich až do začiatku intervenčného obdobia v roku 2017, teda do 1. marca 2017.

(7) S cieľom zabrániť prerušeniu možnosti predkladať žiadosti v rámci schém by toto nariadenie malo nadobudnúť účinnosť dňom nasledujúcim po jeho uverejnení.

(8) Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

PRIJALA TOTO NARIADENIE:

Článok 1

V článku 5 vykonávacieho nariadenia (EÚ) č. 948/2014 sa dátum „30. septembra 2016“ nahrádza dátumom „28. februára 2017“.

Článok 2

Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 8. septembra 2016 Za Komisiu predseda Jean-Claude JUNCKER

(1) Ú. v. EÚ L 347, 20.12.2013, s. 671.

(2) Ú. v. EÚ L 346, 20.12.2013, s. 12.

(3) Ú. v. EÚ L 347, 20.12.2013, s. 549.

(4) Vykonávacie nariadenie Komisie (EÚ) č. 948/2014 zo 4. septembra 2014, ktorým sa zavádza súkromné skladovanie sušeného odstredeného mlieka a vopred stanovuje výška pomoci (Ú. v. EÚ L 265, 5.9.2014, s. 18).

(5) Vykonávacie nariadenie Komisie (EÚ) č. 1337/2014 zo 16. decembra 2014, ktorým sa mení vykonávacie nariadenie (EÚ) č. 947/2014 a (EÚ) č. 948/2014, pokiaľ ide o posledný deň na predloženie žiadostí o pomoc na súkromné skladovanie masla a sušeného odstredeného mlieka (Ú. v. EÚ L 360, 17.12.2014, s. 15).

(6) Vykonávacie nariadenie Komisie (EÚ) 2015/303 z 25. februára 2015, ktorým sa mení vykonávacie nariadenie (EÚ) č. 947/2014 a (EÚ) č. 948/2014, pokiaľ ide o posledný deň na predloženie žiadostí o pomoc na súkromné skladovanie masla a sušeného odstredeného mlieka (Ú. v. EÚ L 55, 26.2.2015, s. 4).

(7) Vykonávacie nariadenie Komisie (EÚ) 2015/1548 zo 17. septembra 2015, ktorým sa menia vykonávacie nariadenia (EÚ) č. 947/2014 a (EÚ) č. 948/2014, pokiaľ ide o posledný deň na predloženie žiadostí o pomoc na súkromné skladovanie masla a sušeného odstredeného mlieka (Ú. v. EÚ L 242, 18.9.2015, s. 26).

(8) Vykonávacie nariadenie Komisie (EÚ) 2016/224 zo 17. februára 2016, ktorým sa menia vykonávacie nariadenia (EÚ) č. 947/2014 a (EÚ) č. 948/2014, pokiaľ ide o posledný deň na predloženie žiadostí o pomoc na súkromné skladovanie masla a sušeného odstredeného mlieka (Ú. v. EÚ L 41, 18.2.2016, s. 8).